
1 ယဟိဝၩအလူ လၧအလၩ့ဘၪ စဇ့ၭဖနဲအၫ, စကုၡဲၫ အဖိၪခွၫ, စဂ့ၭဒလဲအၫ အဖိၪခွၫ, စအၫမရဲအၫ အဖိၪခွၫ, စဟ့ၭဇခဲအၫ အဖိၪခွၫ, လၧယုဒၫ အစဎွၩ အၫမၧၫ့ အဖိၪခွၫ, စယိၫစဲအၫ အမုနံၩလဖၪ အဖၧၩ့နီၪ; 2 ယမိမၩလူၬခွံၬ ကယဲ ဆၧအီၪ လၧထံၫၥံၪခးၥံၪ အဖၧၩ့ ယဟိဝၩ စံၭဝ့ၪဒၪ. 3 ယမိမၩလူၬခွံၬ ၦၡၩ ဒဲဆၧဖိၪဆၧဎါ, ယမိမၩလူၬခွံၬ ထိၪၥံၪလံၪၥံၪ လၧမူၭဖိၭဖၫ့, ဒဲဒ့ၪၥံၪယၪၥံၪ လၧမၫဆမံၭ အဖၧၩ့, ဒဲခၪ့ဘၪထၧၩ့အလးနီၪ, ဒဲၦလတီၩလလီၩ့ဘၪတၭ, ယမိဒၪ့ထ့ၬခွံၬ ၦၡၩ လၧထံၫၥံၪခးၥံၪ အဖၧၩ့နီၪ, ယဟိဝၩ စံၭဝ့ၫဒၪ. 4 ယမိယၩ့ထၪ့ ယစူၪထၫ့ဒၩ ယုဒၫ ဒဲကယဲ ၦယရုစလံၫ့ဖိၪတၭ, ယမိဒၪ့ထ့ၬခွံၬ ဆၧအီၪလၩ့ထး ဘၪဆဲၫ့ လၧဘၫအလၭ လၧအလးထီးယီၩ, ဆၧဂၩ့ အၡၩလုဆၧအမံၩ့, ဒဲၦလုဆၧအဂူၫဂၩ. 5 ဒဲၦလၧအဘၩထၪ့မူၭခိၪ အဆၧၥုၭမုခမျၧး လၧဂံၪ့ခိၪ, ဒဲၦလၧအဘၩထၪ့ဆၧ ဒဲဆိၪလၩ့အၥၭ လၧယဟိဝၩ အမ့ၬယၫ, ဒဲၦလၧအဆိၪလၩ့အၥၭ လၧအဆၧဂၩ့ မိလီၭ အမ့ၬယၫ, 6 ဒဲၦလၧအကၠၪခွံၬအၥၭ လၧယဟိဝၩ, ဒဲလအၪ့ဎၬဘၪယူၭ ယဟိဝၩတၭ, အၪ့စၪ့ဘၪယူၭ အဝ့ၫနီၪဆ့အ့ၬ. 7 အီၪလၩ့မါပံၭ လၧကဆါ ယဟိဝၩ အမ့ၬယၫဆံၭ. အဂဲးဘဲၫယီၩ ယဟိဝၩ အမုလနံၩ အီၪဘူၭထၪ့ယူၭ; အဂဲးဘဲၫယီၩ ယဟိဝၩ တဲၩ့ဝဲၩ ဆၧလုတၭ, အီၪက့ၪဆံၫ့ဎံၪယူၭ ၦလၧအကိၭဝ့ၫယူၭ. 8 လၧယဟိဝၩ အဆၧလု အမုလနံၩနီၪ ဆၧမိမၩအၥၭ လၧယမိစ့ၩရၫ့စၪ ၦအခိၪ, ဒဲစဎွၩ အဖိၪအလံၩ, ဒဲကယဲ ၦလၧအကီၩ့ထၪ့ၥိၭထၪ့ ၦလခီၫဘၩ့မုးဖိၪ အကီၩ့အၥိၭလီၫ. 9 ဆၧလၧမုလနံၩနီၪ ယမိစ့ၩရၫ့စၪ ကယဲ ၦလၧအဖုၫဖၬ တရၫ့ခၧၪ့, ၦလၧအမၩဎွ့ၩ အကဆါအဂံၪ့ၥံၪ, ဒဲဆၧမၩန့ဆီၪ့ ဒဲဆၧအၪ့လီၫဆၧလီၫ. 10 ယဟိဝၩ စံၭဝ့ၫဒၪ, ဆၧလၧမုလနံၩနီၪ ဆၧမိမၩအၥၭ လၧဆၧကိၭၡၭထၪ့ မိၥီၫထၪ့ လၧတရၫ့ယၪ, ဒဲဆၧမိဂၪ့ကိၭၡၭ လၧဆၧနံၫမံၩ့လမံၩ့နီၪတၭ, ဆၧလၩ့ဎီးဖၭဒိၪ မိၥီၫထၪ့ လၧဆၧစီၩ့ခိၪလဖၪနီၪလီၫ. 11 ၦအီၪဝ့ၫ လၧမၭကတ့ၭၥံၪဧ့, အိၩ့ယိၩ့ထၪ့ဆံၭ; အဂဲးဘဲၫယီၩ ၦကၫနအၫ့ဖိၪ ဘၪ ဆၧမၩဂၭဂီၩ့ခွံၬဝ့ၫ ထီးအလူၬ, ကယဲ ၦလၧအဆိၬစ့ၩ ဘၪ ဆၧဒၪ့ထ့ၬခွံၬ ထီးအလူၬလီၫ. 12 အဆၧၫ့အထီထီးနီၪ ယမိအၪ့ဎၬဆၧ လၧယရုစလံၫ့ အဖၧၩ့ လၧမ့ၪဒိၩ့, ဒဲစ့ၩရၫ့စၪ ၦလၧအအီၪဒၪ အဆၧ လၧအစံၭ လၧအၥၭခံဖၧၩ့, ဆၧအဂ့ၩ မွဲဂ့ၩ, ဆၧအအၧၩ့ မွဲဂ့ၩ, ယဟိဝၩ မၩဝ့ၫအ့ၬ. 13 မၩအၥၭဘဲၫနီၪတၭ, အဝ့ၫၥံၪ အဆၧဖိၪဆၧလံၩ မိကဲၪထၪ့ ဆၧအၪ့ဂူၬဆီၪ့, ဒဲအဂံၪ့လဖၪနီၪ မိကဲၪထၪ့ ဆၧအီၪယူဝ့ၫ လီၫ. အဝ့ၫၥံၪ မိၥုၪ့ဘၪ ဂံၪ့ လါနၫ့တၭ, အီၪဘၪဝ့ၫ လၧအဖၧၩ့အ့ၬ; မိၥုၪ့ စဘံၭအမု လါနၫ့တၭ, အီၩဘၪ စဘံၭထံၫအ့ၬ. 14 ယဟိဝၩ အမုနံၩဖၭဒိၪလနံၩ အီၪဘူၭထၪ့ယူၭတၭ, ဂဲၫဝ့ၫ ချဲၫ့ချဲၫ့လီၫ. ယဟိဝၩ အမုလနံၩ အၥီၫတၭ, ၦအဆီၪ့ ကိၭၡၭထၪ့ နၭနၭလ့ၬလီၫ. 15 ဆၧလၧမုလနံၩနီၪမွဲ ဆၧၥၭခဲၩထၪ့ အမုလနံၩ, ဆၧခိဆၧဝီၩ, ဒဲဆၧဘၪၡၪ့ဘၪနၭ အမုလနံၩ, ဆၧအီၪယူ ဒဲဆၧလၩ့ၡၪ အမုလနံၩ, ဆၧခံၭ ဒဲဆၧအုၭဎုၬ အမုလနံၩ, ဆၧအုၪ့ ဒဲဆၧခံၭၥၧၫ့ အမုလနံၩ, 16 ခွ့ၩအၥီၫ ဒဲဆၧကိၭၡၭထၪ့ အမုလနံၩ ထၫ့ဒၩ ဒိၩ့ အီၪလၧအခိၪဒၧၩ့, ဒဲတၨၭထီၫလီၫ. 17 ယမိဒုၭဘၪ ဆၧခိဆၧဝီၩ လၧၦၡၩ အလီၩ့တၭ, မိလ့ၩဆၧ ဘဲၫ ၦမ့ၬဘျီၪ အၥိၭနီၪလီၫ. မွဲအမၩမၪဘၪ ယဟိဝၩတၭ, ဆၧမိဂါလၩ့ အၥွံၪ ဘဲၫဂၪ့ခိၪအမုၬ အၥိၭနီၪတၭ, အယၪ မိမၩအၥၭ ဘဲၫဆၧအ့ၪ အၥိၭနီၪလီၫ. 18 လၧယဟိဝၩအၥၭခဲၩထၪ့ အမုလနံၩနီၪ အစ့ၩ မွဲဂ့ၩ, အထီၫ့ မွဲဂ့ၩ မၩဖီၩ့မၩဖျ့ၭ အဝ့ၫၥံၪ ၥ့ၪအ့ၬ. အၥၭကဲၪ့အမ့ၪနီၪ မိအၪ့ခွံၬ ထံၫၥံၪခးၥံၪ ထၧၫ့ဘံၪ့ယၫလီၫ. အဂဲးဘဲၫယီၩ မိမၩလူၬခွံၬ ကယဲ ၦလၧအအီၪ လၧအခးဖၧၩ့ ထီးအလူၬလီၫ.

1 ၦလဆၨၩ လၧအလဘၪဘၪ ဆၧအၥၭၥံၪဧ့, ကူၭလၩ့ နၥံၪအၥၭတၭ, အီၪကူၭလၩ့ နၥံၪအၥၭဆံၭ. 2 ဆၧမၪလူၬ လချုၭ အီၪဖျဲၪဒံၭဘၪတၭ, မုလနံၩနီၪ လချုၭ ဒံၩခွံၬဒံၭဘၪ ဘဲၫဖ့ၫ အၥိၭ, ယဟိဝၩ အၥၭခဲၩထၪ့ လချုၭ ဘၪဒံၭဘၪ နၥံၪ, ယဟိဝၩ အၥၭထၪ့ အမုလနံၩနီၪ လချုၭ ဘၪဒံၭဘၪ နၥံၪတၭ, 3 အၪ့ဎၬ ယဟိဝၩဆံၭ. ကယဲ ၦလၧအၥၭဆၧၩ့ လၧထံၫၥံၪခးၥံၪ အဖၧၩ့ လၧအမၩ အဆၧစ့ၩရၫ့ ထီးအလူၬၥံၪဧ့, အၪ့ဎၬ ဆၧတီၩဆၧလီၩ့, အၪ့ဎၬ ဆၧၥုၪ့ဆၧၩ့ၥၭဆၧၩ့နီၪဆံၭ. ဘၪလဘၪ နၥံၪ မိအီၪကဒုၩခွံၬ လၧယဟိဝၩ အၥၭထၪ့ မုလနံၩ အဖၧၩ့နီၪလီၫ. 4 အဂဲးဘဲၫယီၩ ၦမိစဲၪ့ဒၪ ဂၫဇၫတၭ, အၭၡကံလၧၫ့ မိကဲၪထၪ့ ဆၧအီၪယူဝ့ၫလီၫ. ဆၧမိနၫ့ထၪ့ခွံၬ အၭဇဒီၭ လၧမုထုၪ့တၭ, ဆၧမိထ့ၭထၪ့ခွံၬ အ့ၭကြၧၫ့လီၫ. 5 ၦက့ရ့ၭဖိၪ လဆၨၩ, ၦအီၪဝ့ၫ လၧမၫဆမံၭနဲၩ့နီၪ ဘၪ အၡၪ့လီၫ. ၦဖလံၡၫဖိၪအခး ကၫနအၫ့ဧ့, ယဟိဝၩအလူ ထၫ့ဒၩ နၥံၪလီၫ. ယမိမၩဂၭဂီၩ့နၧၩ ထီးၦအီၪဝ့ၫ လၧနဖၧၩ့ လအီၪဘၪ နးဂၩလီၫ. 6 မၫဆမံၭနဲၩ့ မိကဲၪထၪ့ ဆၧအၪ့အဆၪအလး အီၪလၧကမၫ လၧၦယိၥိၪ အဂး, ဒဲဆၧအဖီၩ့ လၧၥိၪ ဒဲဘ့ၪ အဂးလီၫ. 7 ဆၧအနဲၩ့ထံၭနီၪ မိအီၪ လၧယုဒၫ အၡၩဂံၪ့ဖိၪ လၧအအီၪလၩ့ထး အဂးလီၫ. မိဒုၭအၪ့အဆၪ ထီးနီၪ, မိမံၫနၩ့ လၧမုဂၪလၩ့ လၧအၭၡကံလၧၫ့ အဂံၪ့ဖၧၩ့လီၫ. အဂဲးဘဲၫယီၩ ယဟိဝၩ အဝ့ၫၥံၪအယွၩ မိအီၪၡီၩ့ အဝ့ၫၥံၪတၭ, မိဒုၭဂဲၫထဲၩ့ဝ့ၫ လၧအလ့ၩကဲၪဎီးလီၫ. 8 ယနါဂၧၫ့ မိအၭ အဆၧဒုၪဒွ့ၪ, ဒဲၦအၫမၧၫ့ဖိၪ အစံၭအၧၩ့ဆၧ လၧအဒုၪဒွ့ၪ ယၡၩခမျၧးတၭ, အီၪက့ၪဒိၪ အၥၭထၫ့ဒၩ အခး အနဲၩ့ထံၭလီၫ. 9 မၩအၥၭဘဲၫနီၪတၭ, ဆၧၥုၭမုခမျၧး အယဟိဝၩ, အံၫစရ့လၭအယွၩ စံၭဝ့ၫဒၪ, ယမၧၫ့ယဝ့ၫ, မိအၭ မိကဲၪထၪ့ ဘဲၫစီဒၧၫ့ အၥိၭနီၪ, ဒဲၦအၫမၧၫ့ဖိၪ ဘဲၫဂမီရၫ အၥိၭနီၪ, ဆၧအလး အီၪလၧဆၧဆူၪဆၧမဲၪ, ဒဲထံၫလၪအဖၧၩ့လဖၪ, ဒဲဆၧအီၪယူ လၩ့ဆိၩလၩ့ကၠၪလီၫ. ၦခမျၧး လၧအအီၪလၩ့ထးလဖၪနီၪ မိအၪ့ဂူၬဆီၪ့ အဝ့ၫၥံၪတၭ, ၦအီၪလၩ့ထး လၧယၡၩလဆၨၩ အကျၩနီၪ မိန့ဘၪ အဝ့ၫၥံၪလီၫ. 10 အဝ့ၫၥံၪ မိဘၪ ဆၧနီၪလဖၪ လၧအၥၭထၪ့ထီၫ အကၠီၩ့, အဂဲးဘဲၫယီၩ အဝ့ၫၥံၪ ဒုၪဒွ့ၪဆၧတၭ, အီၪက့ၪဒိၪထၪ့အၥၭ ထၫ့ဒၩ ဆၧၥုၭမုခမျၧး အယဟိဝၩ အၡၩခမျၧးလီၫ. 11 ယဟိဝၩ မိကဲၪထၪ့ ဆၧမၩၥၭမဲၪအလး လၧအဝ့ၫၥံၪ အဂးလီၫ. အဂဲးဘဲၫယီၩ မိမၩလူၬခွံၬ ကယဲ ယွၩၥံၪ လၧဂၪ့ခိၪချိၫ့ ထီးအလူၬ, ဒဲကယဲ ၦလၧအအီၪဝ့ၫ လၧခး လၧမၫဆမံၭနဲၩ့ ထီးအလူၬနီၪ, မိဘိၪ့ထၪ့ဘၩထၪ့ အဝ့ၫ လဂၩလၧအလးဒၪဝ့ၫ လဂၩလၧအလးဒၪဝ့ၫ ဆုၬဆုၬလီၫ. 12 ၦကုၡၫဖိၪၥံၪဧ့, နၥံၪ မိဘၪ ဆၧမၩၥံၫ နၥံၪဆ့ လၧယနၭလီၫ. 13 မိယၩ့ထၪ့ အစူၪ လၧမုဖၩ အဖၫ့ခိၪတၭ, မၩဂၭဂီၩ့ အစံရအၫ, ဒဲမိမၩယူ နံနဝ့ၫ လၧဆၧအီၪယူ ထူၬအလး ဘဲၫၡါမုနၧၫ့ဖၫ အၥိၭလီၫ. 14 ၥိၪ ဒဲဘ့ၪလဖၪ မိခိၬလၩ့ လၧအၥၭခံဖၧၩ့တၭ; ၦဆၨၩလဖၪ အဆၧဖိၪဆၧဎါအမံၩ့ ထီးအလူၬ, ထိၪစၭကဝၭ ဒဲဆၧဂီဆူၪလဖၪ မိအီၪလၧအနီးလဖၪ အဖၧၩ့, ဆၧအလူ မိဎွံၩ့ လၧတရၫ့လံၩ အဖၧၩ့, ဆၧအီၪယူ မိအီၪဝ့ၫ လၧအတရၫ့ခၧၪ့ၥံၪ လီၫ. အဂဲးဘဲၫယီၩ ဆၧမၩ လၧၥံၪ့ၡိၫအ့ရ့ၭနီၪ လၩ့ဎီးခွံၬယူၭ. 15 အယီၩမွဲ ဒိၩ့ လၧအၥုၪ့ဎွံၫၥၭယီၫတၭ, အီၪဝ့ၫ လၧအစံၭ လၧအၥၭခံဖၧၩ့, ယအီၪတၭ; လၧယၧၩ အဖၫ့ခိၪနီၪ အီၪအ့ၬ. ကဲၪထၪ့ဝ့ၫ လၧဆၧအီၪယူအလး, ဆၧအလး လၧဆၧဖိၪဆၧဎါ မိခိၬလၩ့ လၧအဖၧၩ့ မၬကၨ. ၦလၧအလ့ၩလဲးလီၩ့ လဂၩလါလါနီၪ မိဒုၪဒွ့ၪ ဒဲဂံၩဂု အခိၪလီၫ.

1 ဒိၩ့ လၧအပိၩ့ထၪ့, ဒဲဘၪၥၭလိၪ, ဒဲမၩအၧၩ့မၩၥၫ့ဆၧနီၪ, ဘၪအၡၪ့လီၫ. 2 ခိၭနၪ ဆၧအလူအ့ၬ; ဒိၭဆၧၥီၪ့လိၪအ့ၬ; ဒိၭနဲၩ့အၥၭ လၧယဟိဝၩအ့ၬ; ၥုၭဘူၭအၥၭ လၧအယွၩ အအီၪအ့ၬ. 3 အၦဒိၪဖၭဒိၪ လၧအဖၧၩ့နီၪ မွဲဆၬလၥၧၫ့ လၧအယုၩ့ထၪ့ဆၧတၭ, အၡၩစ့ၩရၫ့ခွးနီၪ မွဲထွံၪမံၩ့ လၧမုဂၪလၩ့, အဲၪ့ကျိၩဆၧဎွံၪလဖၪ လၧဂီၩလခီၫအ့ၬ. 4 အမီၪလဖၪ မွဲၦအီၪက့ၪဖိၫလိၫအၥၭ ၦအၪ့လီၫန့ဆၧလီၫ. အၡၩလုဆၧ မၩဘၪၥၭလိၪ ဆၧဆံၫ့ဎံၪလဖၪ, လၨၪခၫ့ဖၬ ဆၧၥီၪ့ဆၧၥၫ့ လီၫ. 5 ယဟိဝၩ, ဆၧတီၩဆၧလီၩ့ လဂၩ အီၪလၧအကျၩ, မၩ ဆၧအၧၩ့ နးမံၩ့အ့ၬ. နဲၪဖျီၪထၪ့ ဆၧစ့ၩရၫ့ လၧဆၧဖၩ့ အကျၩ ကိၭဂီၩဒ့ၭတၭ, လၩ့ၡၩအ့ၬ. လါနၫ့တၭ ၦအၧၩ့ ၥ့ၪယၫ ဆၧမ့ၬမဲအ့ၬ. 6 ယဒၪ့ထ့ၬခွံၬယူၭ ၦဆၨၩလဖၪယူၭ. အနိၪ့လဖၪ အီၪယူယူၭ; ယမၩယူယူၭ အဖၧၩ့ၥုၪ့ဖၧၩ့ၥၭယူၭ, ၦဖိၬဝ့ၫ နးဂၩအ့ၬ. အဒိၩ့လဖၪ ထီၩ့ယူၭ လၧဆၧဂၭဂီၩ့ယူၭ, ၦၡၩ အီၪလၧအဖၧၩ့အ့ၬ. ၦၡၩ အီၪဝ့ၫ လၧအဖၧၩ့ နးဂၩအ့ၬ. 7 ယစံၭ ၥၭမဲၪတၡါ ယၧၩဆံၭ. ဒိၭန့ဘၪ ဆၧၥီၪ့လိၪနီၪ, ဘဲၫၥိၭ အအီၪအလး ထီးဂၭဂီၩ့ လဂ့ၩ, ဘဲၫကယဲ ဆၧထီးအလူၬ လၧယအီၪက့ၪလၩ့ လၧအဂး အၥိၭနီၪလီၫ; လါနၫ့တၭ, ဂဲထုၪ့ လၧဂီၩလခီၫနီၪ, မၩဘၪၥၭလိၪ အမၩဆၧ ထီးအလူၬလီၫ. 8 မၩအၥၭဘဲၫနီၪတၭ, ယိလါ ယဖၧၩ့ၥၭ, ယဟိဝၩ စံၭဝ့ၫဒၪ. ထီးမုလနံၩ ဘၪ လၧယမိဂဲထုၪ့ လၧဆၧအၪ့ဂူၬန့အလးနီၪဆံၭ. အဂဲးဘဲၫယီၩ ယကိၪ့ဝဲၩဆၧ လၧယမိဒုၭအီၪကီၪ့ ၦဆၨၩလဖၪ, လၧယမိအၪ့ထုၫ့ကီၪ့ ဘၩ့မုးလဖၪ, ဘဲၫၥိၭ ယမိလူၫလၩ့ ယၥၭထၪ့ လၧအလီၩ့, ယၥၭခဲၩထၪ့ ထီးအလူၬလီၫ. အဂဲးဘဲၫယီၩ ယၥၭကဲၪ့အမ့ၪ မိအၪ့ခွံၬ ဂၪ့ခိၪ ထၧၫ့ဘံၪ့ယၫလီၫ. 9 ထီးနီၪလဖၧၫ့ ယမိဖ့ၪလၫ့ ၦဆၨၩလဖၪ ချဲၩ့ဆၧအလၨဆံၫ့ ဘဲၫၥိၭ အမိကိၭထၪ့ ယဟိဝၩအမံၩ့, ဘဲၫၥိၭ အမိမၩဆၧ လၧအၥၭ လဖျိၪ့ဎးလီၫ. 10 လၧကုၡၫ အထံၫမိၡါ ဝါလခီၫနီၪ, ၦအၪ့ကံၩ့အၪ့ယၫယၧၩလဖၪ, ယဆၧလၩ့ပြံၩလၩ့ပြၩ အဖိၪမုၪ မိဂဲၫဆိၬ ယဆၧမၩဘိၪ့လီၫ. 11 ဆၧလၧမုလနံၩနီၪ နမ့ၬမဲဘၪ လၧနမၩဆၧ ထီးအလူၬ လၧနမၩမၪဘၪ ယၧၩ အကၠီၩ့အ့ၬ. အဂဲးဘဲၫယီၩ ထီးနီၪလဖၧၫ့ ယမိဆိၬခွံၬ နၡၩ လၧအအီၪက့ၪထၪ့ထီၫအၥၭလဖၪ လၧနကျၩ, နအီၪက့ၪဖိၫလိၫလၧၩ့နၥၭ လၧယခိၪလီၩ့ဆံၫ့ဎံၪ အလီၩ့အ့ၬ. 12 လၧနကျၩနီၪ ယမိအီၪက့ၪလၩ့ထး ၦခမျၧး လၧအၥုၪ့ဆၧၩ့အၥၭဆၧၩ့ ဒဲၦဘၪၡၪ့ဘၪယၬ တၭ, အဝ့ၫၥံၪ မိဒိၭနဲၩ့အၥၭ လၧယဟိဝၩအမံၩ့လီၫ. 13 အံၫစရ့လၭ လၧအအီၪလၩ့ထးနီၪ မၩအၧၩ့ဘၪဆၧ အ့ၬ. ချဲၩ့ဘၪ ဆၧဘျံၭဆၧဘျၪ, ဒဲဖျ့ၩ လၧအအၪ့လီၫဆၧနီၪ အီၪဘၪ လၧအနိၭဖၧၩ့အ့ၬ. အဂဲးဘဲၫယီၩ အဝ့ၫၥံၪ မိအၪ့ဆၧ ဒဲမံၫနၩ့တၭ; ဆၧမၩၥၭမဲၪဝ့ၫ နးဂၩအ့ၬ. 14 ဇံအိၫ့ အဖိၪမုၪဧ့, ၥံၫကျံၩဆၧဆံၭ; အံၫစရ့လၭဧ့, ကိၭၡၭထၪ့ဆံၭ; ၥုၪ့ထိၬၥၭထိၬ ဒဲၥုၪ့ဎွံၫၥၭယီၫ လၧနၥၭ ထၧၫ့ဖျိၪ့ယၫဆံၭ, ယရုစလံၫ့ အဖိၪမုၪဧ့, 15 ယဟိဝၩ အီၪက့ၪခွံၬယူၭ နဆၧစ့ၩရၫ့ယူၭ, နၫ့ထၪ့ခွံၬယူၭ နဒုၪနဒၩယူၭ, အံၫစရ့လၭ အစဎွၩ, ယဟိဝၩ အီၪဝ့ၫ လၧနကျၩ, နမိဒၪလၧၩ့ ဆၧအၧၩ့အ့ၬ. 16 ဆၧလၧမုလနံၩနီၪ ယမိစံၭ ယရုစလံၫ့, ထီးၥၭမဲၪဆၧ လဂ့ၩ. တၭ မိစံၭ ဇံအိၫ့, မွဲနစူၪ အဂဲးအဘၭနီၪ ထီးလၩ့ဆါ လဂ့ၩ. 17 ယဟိဝၩ နယွၩ အီၪလၧနကျၩနီၪ, ဆၧအဆီၪ့ လၧအမိထိးထဲၩ့တၩ့ထဲၩ့ဆၧလီၫ. မိၥုၪ့ဎွံၫၥၭယီၫ လၧနဖၫ့ခိၪ အီၪလၧအၥုၪ့ထိၬၥၭထိၬလီၫ. မိအီၪလၩ့မါပံၭ လၧအဆၧအဲၪ အဖၧၩ့, ဒဲမိၥုၪ့ထိၬၥၭထိၬ လၧနဖၫ့ခိၪ အီၪလၧဆၧၥံၫကျံၩလီၫ. 18 ယမိအၪ့ထုၫ့ကီၪ့ ၦလၧအၥုၪ့အုၭၥၭအုၭ လၧဆၧမၩဘိၪ့ အနံၩလဖၪ အကၠီၩ့, (ကဲၪထၪ့ဝ့ၫ လၧနၧၩ) ၦလၧအဘၪ ဆၧဒုၪဒွ့ၪ လၧအကၠီၩ့ လီၫ. 19 ယိခွါ, အဆၧၫ့အထီထီးနီၪ ယမိမၩ ကယဲ ၦလၧအမၩၡၪ့မၩနၭနၧၩတၭ, ယမိထိးထဲၩ့တၩ့ထဲၩ့ ၦလၧအလ့ၩ စ့ၭထိၬစ့ၭထိၬ, ဒဲဒုၭအီၪကီၪ့ ၦလၧအဘၪ ဆၧနၫ့ထၪ့ခွံၬဝ့ၫတၭ, ယမိအီၪက့ၪ အဝ့ၫၥံၪ လၧဆၧစံၭထၪ့အၪ့အူၭအလး, ဒဲဒုၭဂၧၫ့ထၪ့ၥၩလၩ့ အမံၩ့ လၧကယဲ ခးဖၧၩ့ ထီးအဘၪ ဆၧမ့ၬမဲ ကိၭဘံၪ့ဒ့ၭလီၫ. 20 အထီထီးနီၪ ယမိဒုၭဂဲၫနုၬ နၥံၪ, အထီ ထီးယမိဒုၭအီၪကီၪ့ နၥံၪလီၫ. အဂဲးဘဲၫယီၩ ယမိဒုၭဂၧၫ့ထၪ့ၥၩလၩ့ နၥံၪ အမံၩ့တၭ, အီၪက့ၪဝ့ၫ လၧဆၧစံၭထၪ့အၪ့အူၭအလး လၧၦခမျၧး ထီးအလူၬ အကျၩ, ထီးအထီ လၧယဒုၭဂဲၫထဲၩ့ နၥံၪ လၧဆၧအၪ့မၧၫ့ဎီး လၧနၥံၪ အမ့ၬယၫ, ယဟိဝၩ စံၭဝ့ၫဒၪ.